Polisie 'slaggereed' vir presidensiële inhuldiging | Maroela Media
Die polisie sê hy is slaggereed om Saterdag wet en orde te handhaaf wanneer duisende mense na Pretoria sal stroom vir die inhuldiging van pres. Cyril Ramaphosa by Loftus Versfeld.
Die stadion sal na verwagting stampvol wees wanneer Ramaphosa vir nog 'n termyn as president ingehuldig word nadat die ANC vandeesmaand die afgelope nasionale verkiesing gewen het.
Die polisie se nasionale gesamentlike operasionele en intelligensie-struktuur (Natjoints) het Donderdag bevestig dat meer as 200 busse mense vanaf Limpopo, die Vrystaat, Noordwes, Mpumalanga en Gauteng na die stadion sal vervoer.
Natjoints het dus 'n omvattende plan van aksie uiteengesit om te verseker dat die swierige geleentheid vlot verloop.
Volgens dié plan sal lede van die polisie en metropolisie asook lede van ander regeringsdepartemente ontplooi word om 'n doeltreffende roete na die stadion asook sekuriteit by die stadion te verseker.
Die stadion se hekke sal Saterdag reeds om 03:00 oopmaak en diegene wat die inhuldiging gaan bywoon, word aangemoedig om van vroeg af by die stadion aan te kom om verkeersopeenhopings te voorkom.
'n Lys van verbode items is op die regering se kommunikasiediens GCIS se webwerf geplaas wat nie in die stadion ingeneem mag word nie. Dit sluit alkohol, dwelms, vuurwapens en glasbottels in. Indien mense nie aan die beperking gehoor gee nie, sal daar op dié items beslag gelê word voordat die betrokke toeskouer by die stadion mag ingaan. Geen mense onder die invloed van alkohol sal in die stadion toegelaat word nie.
Natjoints het ook verseker dat algemene veiligheid en daaglikse polisiëring vir alle Suid-Afrikaners steeds aandag sal geniet vir die duur van die geleentheid.
Verskeie strate sal vanaf Vrydag om 15:00 tot Saterdag om 22:00 gesluit wees. Klik hier vir 'n volledige lys van strate wat geraak sal word.
Ek wonder hoe gaan loftus en omliggende gebied lyk na hierdie sirkus! Sterkte aan die mense wat daar naby bly!
Ja nee, R120 miljoen vir 'n inhuldiging gaan regtig die arm mense baie trots maak op die nuwe president wat hulle ingestem het. Viva!!!!
So nou gaan die arme mense in daardie gebied geen polisie dienste beskikbaar he tot die partytjie verby is nie?